PATVIRTINTA

Lietuvos Respublikos švietimo ir mokslo ministro 2018 m. rugsėjo 20 d.

įsakymu Nr.V-778

**Mokyklų Atrankos kokybės krepšeliui gauti KOMISIJOS**

**DARBO REGLAMENTAS**

**I SKYRIUS**

**BENDROSIOS NUOSTATOS**

 1. Mokyklų atrankos kokybės krepšeliui gauti komisijos darbo reglamentas (toliau – reglamentas) nustato Mokyklų atrankos kokybės krepšeliui gauti komisijos (toliau – komisija) teises ir pareigas, komisijos funkcijas bei jos darbo organizavimą.

2. Komisijos paskirtis – organizuoti ir atlikti bendrojo ugdymo mokyklų atranką dalyvauti įgyvendinant Kokybės kultūros veiksmų plano, patvirtinto Lietuvos Respublikos švietimo ir mokslo ministro 2015 m. lapkričio 19 d. įsakymu Nr. V-1196 „Dėl Kokybės kultūros plėtros veiksmų plano patvirtinimo“, 1 priedo 1.1.3.6 papunktyje nurodytą veiksmą – mokinių ugdymosi pasiekimų gerinimą diegiant kokybės krepšelį.

3. Komisija savo veikloje vadovaujasi Valstybine švietimo 2013–2022 m. strategija, patvirtinta Lietuvos Respublikos Seimo 2013 m. gruodžio 23 d. nutarimu Nr. XII-745 „Dėl Valstybinės švietimo 2013–2022 metų strategijos patvirtinimo“, Geros mokyklos koncepcija, patvirtinta Lietuvos Respublikos švietimo ir mokslo ministro 2015 m. gruodžio 21 d. įsakymu Nr. V-1308 „Dėl Geros mokyklos koncepcijos patvirtinimo“, Kokybės krepšelio skyrimo bendrojo ugdymo mokykloms tvarkos aprašu (toliau – aprašas), patvirtintu Lietuvos Respublikos švietimo ir mokslo ministro 2018 m. rugpjūčio 28 d. įsakymu Nr. V-707 „Dėl Kokybės krepšelio skyrimo bendrojo ugdymo mokykloms tvarkos aprašo patvirtinimo“, Nacionalinio egzaminų centro (toliau – NEC), Nacionalinės mokyklų vertinimo agentūros (toliau – NMVA), Švietimo informacinių technologijų centro (toliau – ITC), valdančio Švietimo informacinę sistemą (toliau – ŠVIS) duomenimis ir reglamentu.

4. Komisija savo sprendimus priima laikydamasi nešališkumo, objektyvumo, lygiateisiškumo ir skaidrumo principų.

**II SKYRIUS**

**KOMISIJOS TEISĖS IR PAREIGOS**

5. Komisija privalo vykdyti reglamente nustatytas funkcijas.

6. Komisija, vykdydama jai nustatytas funkcijas, turi teisę:

6.1. gauti reikiamus duomenis apie mokyklas, numatytus aprašo III ir IV skyriuose;

6.2. konsultuotis su savivaldybių administracijų švietimo padalinių specialistais dėl mokyklų konteksto ar kitų sąlygų;

6.3. prireikus į komisijos posėdžius kviesti švietimo ekspertus (specialistus).

7. Komisija neturi teisės tretiesiems asmenims, išskyrus jos pakviestus ekspertus, teikti jokios informacijos, susijusios su surinktų duomenų nagrinėjimu, aiškinimu, vertinimu ir palyginimu, išskyrus Lietuvos Respublikos teisės aktų nustatytus atvejus. Komisija negali tretiesiems asmenims atskleisti pateiktų duomenų, jei jų konfidencialumą nurodė teikėjai.

**III Skyrius**

**KOMISIJOS FUNKCIJOS**

8. Komisija, sudarydama mokyklų, pretenduojančių gauti kokybės krepšelį, sąrašus pagal mokyklų prioritetiškumą, vadovaujasi duomenimis, kuriuos teikia:

8.1. ŠITC:

8.1.1. mokyklos faktinis mokinių skaičius 2017 m. rugsėjo 1 d.;

8.1.2. mokykloje 2017 m. rugsėjo 1 d. nėra jungtinių 5–8 klasių (pagal faktą);

8.1.3. mokyklos konteksto rodiklis (mokinių, gaunančių nemokamą maitinimą 2017 m. gruodžio 1–31 d. duomenimis dalis, proc.).

8.2. NEC:

8.2.1. 2017 m. mokyklos jungtinis pradinio ugdymo pasiekimų, jungtinis pradinio ugdymo ir pagrindinio ugdymo pirmosios dalies pasiekimų rodiklis;

8.2.2. apibendrintas valstybinių brandos egzaminų rezultatų rodiklis;

8.3. NMVA:

8.3.1. išorinis mokyklos veiklos vertinimas įvykęs / neįvykęs (pagal faktą);

8.3.2. išorinio vertinimo metu trys mokyklos veiklos sritys „Rezultatai“, „Ugdymas (-is) ir mokinių patirtys“, „Lyderystė ir vadyba“ yra įvertintos ne žemesniu kaip trečiu lygiu (pagal faktą).

9. Visi 8 punkte išvardinti duomenys, sudarantys mokyklų atrankos kriterijus ir sąlygas, yra suvedami į bendrą mokyklos atrankos rodiklį pagal kurio reikšmę (reglamento 10–12 punktai) sudaromi mokyklų sąrašai.

10. Komisija, išnagrinėjusi reglamento 8 punkte išvardintų institucijų pateiktus duomenis apie bendrojo ugdymo mokyklas, pagal apraše nustatytas sąlygas ir kriterijus sudaro stiprią geros mokyklos požymių raišką turinčių mokyklų ir silpną geros mokyklos požymių raišką turinčių mokyklų, galinčių dalyvauti projekte, sąrašus.

11. Stiprią geros mokyklos požymių raišką turinčių mokyklų sąrašai sudaromi vadovaujantis šiomis nuostatomis:

11.1. pradinių mokyklų sąrašas sudaromas pagal aprašo 22.1.1 papunkčiu patvirtintų atrankos rodiklių reikšmes mažėjimo tvarka;

11.2. progimnazijų, pagrindinių mokyklų sąrašas sudaromas pagal aprašo 22.2.1 papunkčiu patvirtintų atrankos rodiklių reikšmes mažėjimo tvarka;

11.3. gimnazijų, įgyvendinančių pradinio, pagrindinio ir vidurinio ugdymo programas, sąrašas sudaromas pagal aprašo 22.3.1 papunkčiu patvirtintų atrankos rodiklių reikšmes mažėjimo tvarka;

11.4. gimnazijų, įgyvendinančių pagrindinio ugdymo antrąją dalį ir vidurinio ugdymo programas, sąrašas sudaromas pagal aprašo 22.4.1 papunkčiu patvirtintų atrankos rodiklių reikšmes mažėjimo tvarka;

11.5. mokyklų sąrašai, sudaryti vadovaujantis reglamento 11.1–11.4 papunkčiais, patikslinami pagal aprašo 23 punkto reikalavimus;

11.6. mokyklų vieta sąrašuose, sudarytuose vadovaujantis reglamento 11.5 papunkčiu, nustatoma pagal aprašo 24 punkto reikalavimus;

11.7. pradinių mokyklų sąrašas sudaromas iš pradinių mokyklų sąrašų, sudarytų pagal reglamento 11.1 ir 11.6 papunkčius. Mokyklos vieta sąraše nustatoma ranguojant mokyklas: pirmumas sąraše teikiamas pagal mažiausias rangų sumas;

11.8. progimnazijų, pagrindinių mokyklų sąrašas sudaromas iš progimnazijų, pagrindinių mokyklų sąrašų, sudarytų pagal reglamento 11.2 ir 11.6 papunkčius. Mokyklos vieta sąraše nustatoma ranguojant mokyklas: pirmumas sąraše teikiamas pagal mažiausias rangų sumas;

11.9. gimnazijų, įgyvendinančių pradinio, pagrindinio ir vidurinio ugdymo programas, sąrašas sudaromas iš gimnazijų, įgyvendinančių pradinio, pagrindinio ir vidurinio ugdymo programas, sąrašų, sudarytų pagal reglamento 11.3 ir 11.6 papunkčius. Mokyklos vieta sąraše nustatoma ranguojant mokyklas: pirmumas sąraše teikiamas pagal mažiausias rangų sumas;

11.10. gimnazijų, įgyvendinančių pagrindinio ugdymo antrąją dalį ir vidurinio ugdymo programas, sąrašas sudaromas iš gimnazijų, įgyvendinančių pagrindinio ugdymo antrąją dalį ir vidurinio ugdymo programas, sąrašų, sudaryto pagal reglamento 11.4 ir 11.6 papunkčius. Mokyklos vieta sąraše nustatoma ranguojant mokyklas: pirmumas sąraše teikiamas pagal mažiausias rangų sumas;

11.11. bendras pradinių mokyklų, progimnazijų, pagrindinių mokyklų, gimnazijų sąrašas sudaromas vadovaujantis aprašo 25 punktu;

11.12. į sąrašus įtraukiamos mokyklos, atitinkančios aprašo 23 punkto reikalavimus;

11.13. pagal aprašo 24 punktą mokyklų sąrašai sudaromi kiekvienai pagal įgyvendinamas ugdymo programas mokyklų grupei;

11.14. sudarius stiprią geros mokyklos požymių raišką turinčių mokyklų sąrašus jų vieta stiprią geros mokyklos požymių raišką turinčių mokyklų sąraše nustatoma ranguojant mokyklas: pirmumas sąraše teikiamas pagal mažiausias rangų sumas.

12. Silpną geros mokyklos požymių raišką turinčių mokyklų sąrašas sudaromas vadovaujantis šiomis nuostatomis:

12.1. progimnazijų, pagrindinių mokyklų, gimnazijų sąrašas sudaromas pagal aprašo 26.1 papunktyje patvirtintus atrankos kriterijus didėjimo tvarka;

12.2. pirmumas teikiamas toms mokykloms, kurių vadovaujantis aprašo 26.2 papunkčiu duomenys procentais yra didesni;

12.3. sudarius silpną geros mokyklos požymių raišką turinčių mokyklų sąrašus pagal reglamento 12.1 ir 12.2 papunkčius jų vieta silpną geros mokyklos požymių raišką turinčių mokyklų sąraše nustatoma ranguojant mokyklas: pirmumas sąraše teikiamas pagal mažiausias rangų sumas.

13. Komisija, laikydamasi nustatytų mokyklų atrankos proporcijų ir atrinkusi mokyklas iš sudarytų mokyklų sąrašų pagal šio reglamento 11 ir 12 punktus, teikia tvirtinti Lietuvos Respublikos švietimo ir mokslo ministrui:

13.1. pirmąjį atrinktų mokyklų kokybės krepšeliui gauti sąrašą, kurį sudaro stiprią geros mokyklos požymių raišką turinčios mokyklos;

13.2. antrąjį atrinktų mokyklų kokybės krepšeliui gauti sąrašą, kurį sudaro silpną geros mokyklos požymių raišką turinčios mokyklos.

14. Prireikus komisija gali papildyti atrinktų bendrojo ugdymo mokyklų, galinčių dalyvauti projekte ir gauti kokybės krepšelio lėšų, sąrašus bei teikti tvirtinti Lietuvos Respublikos švietimo ir mokslo ministrui.

**IV SKYRIUS**

 **KOMISIJOS DARBO ORGANIZAVIMAS**

15. Komisijos darbui vadovauja jos pirmininkas. Komisijos pirmininkui negalint eiti pareigų, jį pavaduoja komisijos pirmininko pavaduotojas, nurodytas švietimo ir mokslo ministro įsakyme, kuriuo tvirtinama komisijos sudėtis.

 16. Komisijos posėdžiai yra protokoluojami. Posėdžio sekretoriumi komisijos sprendimu skiriamas vienas iš komisijos narių. Komisijos posėdžio protokolą pasirašo komisijos pirmininkas ir sekretorius.

 17. Gali būti organizuojami virtualūs komisijos posėdžiai. Klausimai taip pat gali būti sprendžiami komisijos nariams komunikuojant elektroniniu paštu. Sprendimas dėl komisijos darbo organizavimo būdo priimamas jos narių balsų dauguma komisijos posėdyje arba elektroniniu paštu gavus komisijos pirmininko siūlymą ir komisijos nariams elektroniniu paštu pareiškus savo nuomonę dėl siūlomo posėdžio organizavimo būdo.

 18. Jei klausimai sprendžiami komunikuojant elektroniniu paštu, komisijos nariai savo nuomonę ir sprendimą balsuoti „už“ ar „prieš“ siūlomą sprendimą turi pateikti visiems komisijos nariams elektroniniu paštu iki komisijos narių sutarimu nustatyto termino. Komisijos nariui iki nustatyto termino nepateikus savo nuomonės ir / ar nebalsavus dėl siūlomo sprendimo, laikoma, kad komisijos narys posėdyje nedalyvavo.

 19. Komisijos narys, negalintis dalyvauti posėdyje, apie tai privalo telefonu arba elektroniniu laišku informuoti komisijos sekretorių.

**V SKYRIUS**

**BAIGIAMOSIOS NUOSTATOS**

20. Komisijos pirmininkas, nariai, ekspertai (specialistai) gali dalyvauti komisijos veikloje tik pasirašę Mokyklų atrankos kokybės krepšeliui gauti komisijos nario konfidencialumo ir nešališkumo pasižadėjimą.

21. Komisijos sudėtis keičiama Lietuvos Respublikos švietimo ir mokslo ministro įsakymu.

\_\_\_\_\_\_\_\_\_\_\_\_\_

Mokyklų atrankos kokybės krepšeliui gauti komisijos darbo reglamento

priedas

**Mokyklų Atrankos kokybės krepšeliui gauti KOMISIJOS nario KONFIDENCIALUMO IR NEŠALIŠKUMO PASIŽADĖJIMAS**

2018 m.\_\_\_\_\_\_\_\_\_\_\_\_\_\_\_ d. Nr. \_\_\_\_\_\_

Vilnius

1. Aš, \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, pasižadu:

 *(vardas, pavardė, pareigos atrankos komisijoje)*

* 1. Mokyklų atrankos kokybės krepšeliui gauti komisijoje (toliau – komisija) surinktus apie mokyklas duomenis nagrinėti ir sprendimą priimti objektyviai, dalykiškai, be išankstinio nusistatymo, vadovaudamasis (-i) lygiateisiškumo, nediskriminavimo ir skaidrumo principais;
	2. saugoti ir tik įstatymų ir kitų teisės aktų nustatytais tikslais ir tvarka naudoti visą man pateiktą apie mokyklas informaciją, kuri tapo žinoma dirbant komisijoje;
	3. man patikėtą informaciją, duomenis ir dokumentus saugoti tokiu būdu, kad tretieji asmenys neturėtų galimybės su jais susipažinti ar pasinaudoti;
	4. nepasidaryti jokių man pateiktų duomenų, informacijos kopijų, išrašų ar nuorašų;
	5. paaiškėjus, kad sprendimą reikia priimti dėl mokyklos, kurios vadovas yra man artimas

asmuo, pranešti komisijos pirmininkui, nusišalinti ir nedalyvauti priimant sprendimą dėl mokyklos atrinkimo.

1. Esu susipažinęs (-usi) su Kokybės krepšelio skyrimo bendrojo ugdymo mokykloms tvarkos aprašu, patvirtintu Lietuvos Respublikos švietimo ir mokslo ministro 2018 m. rugpjūčio 28 d. įsakymu Nr. V-707 „Dėl Kokybės krepšelio skyrimo bendrojo ugdymo mokykloms tvarkos aprašo patvirtinimo“.
2. Man žinoma, kad iš Nacionalinio egzaminų centro gauti standartizuoti duomenys apie mokyklos mokinių pasiekimus negali būti viešinami be teikėjo ir (ar) mokyklos sutikimo ir konfidencialią informaciją galėsiu atskleisti tik Lietuvos Respublikos įstatymų nustatytais atvejais.
3. Žinau, kad būdamas komisijos nariu, Ugdymo plėtotės centro įgyvendinamo Kokybės kultūros veiksmų plano, patvirtinto Lietuvos Respublikos švietimo ir mokslo ministro 2015 m. lapkričio 19 d. įsakymu Nr. V-1196 „Dėl Kokybės kultūros plėtros veiksmų plano patvirtinimo“, 1 priedo 1.1.3.6 papunktyje nurodyto veiksmo (mokinių ugdymosi pasiekimų gerinimas diegiant kokybės krepšelį) laikotarpiu negaliu dirbti švietimo konsultantu kokybės krepšelį gavusiose mokyklose.
4. Man žinoma, kad man artimi asmenys yra tie, kurie yra apibrėžti Lietuvos Respublikos viešųjų ir privačiųjų interesų derinimo valstybinėje tarnyboje įstatyme, t. y. sutuoktinis, sugyventinis, partneris, kai partnerystė įregistruota įstatymų nustatyta tvarka, taip pat jų tėvai (įtėviai), vaikai (įvaikiai), broliai (įbroliai), seserys (įseserės), seneliai, vaikaičiai ir jų sutuoktiniai, sugyventiniai ir partneriai.
5. Esu įspėtas (-a), kad pažeidęs (-usi) šį pasižadėjimą, turėsiu atsakyti teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_ *(parašas) (vardas ir pavardė)*